Хьэкъун Риммэ "СЕВМЫГЪАФЭ ЛАБЭПС"
#усэ
Севмыгъафэ Лабэпс, севмыгъафэ, -
Сабий хьэдэм ар я гъэпскIыпсщ.
Хы ФIыцIэм и бдзэжьей сIувмыгъахуэ, -
Лъэпкъым и лыр хуащIат абы Iус…

Гъэр ищIащ Кавказ зауэм акъылыр:
ХэкIуэдам сралIыкIуэу къысщохъу.
Сызэрыхъурэ балигъ согупсысыр,
ПсэкIэ хейм ишэчар схуэмыгъэгъу.

УщызекIуэм тенджыз ФIыцIэ Iуфэ
Уи лъэ макъыр уэ, кхъыIэ, гъэцIыкIу.
Псалъэмакъыр, солъэIур, гъэлъахъшэ,
Ар адыгэм я кхъэ гущIыIущ.

ЯукIар ягъэIуащ лъэпкъ щхьэфIэбзу,
Зэрыпхъуэжри хъунщIакIуэ фIащащ.
ХужаIащ имыIауэ щIэнхабзэ,
ХьэкIэкхъуэкIэу ар тхыдэм хатхащ.

Зэм улIащ си лъэпкъ, уихьри топышэм,
Кхъэншэ уащIри тIоулIэ ухъуащ.
Ухэхэсу улIащи ар щащIэщ,
Тхыдэ пщIышэм еплIанэм уихьащ.

БлэкIа гъуащIэу хъужахэр ди хъищэ
Тызогъазэри щIызоджыкIыж,
ЛъыпскIэ птха тхыдэр, лъэпкъ дыщэ,
Сэ си нэпсхэмкIэ тызотхынкIыж.

Севмыгъафэ Лабэпс, севмыгъафэ, -
Сабий хьэдэхэм ар я гъэпскIыпсщ.
Хы ФIыцIэжь и бдзэжьей сIувмыгъахуэ, -
Лъэпкъым и лыр хуащIат абы Iус.